

**คู่มือการปฏิบัติงานด้านพัฒนาสังคม**

**องค์การบริหารส่วนตำบลบ้านเนิน**

**- การลงทะเบียนและยื่นคำขอรับเบี้ยยังชีพผู้สูงอายุ**

**- การลงทะเบียนและยื่นคำขอรับเบี้ยความพิการ**

**- การยื่นคำร้องเพื่อขอรับเงินเบี้ยยังชีพผู้ป่วยเอดส์**

 **งานพัฒนาชุมชน สำนักงานปลัดองค์การบริหารส่วนตำบลบ้านเนิน**

**โทร./โทรสาร 07-546-6120**

[**http:///www.baannern.go.th**](http:///www.baannern.go.th)

**องค์การบริหารส่วนตำบลบ้านเนิน**

**อำเภอเชียรใหญ่ จังหวัดนครศรีธรรมราช**

**คำนำ**

 องค์การบริหารส่วนตำบลบ้านเนิน อำเภอเชียรใหญ่ จังหวัดนครศรีธรรมราช งานพัฒนาชุมชน มีภารกิจหลักในการปฏิบัติงานเบี้ยยังชีพผู้สูงอายุ ผู้พิการ และผู้ป่วยเอดส์ โดยถือปฏิบัติตามระเบียบกระทรวงมหาดไทย ว่าด้วยการจ่ายเงินสงเคราะห์เพื่อการยังชีพขององค์กรปกครองส่วนท้องถิ่น พ.. 2548 ระเบียบกระทรวงมหาดไทยว่าด้วยหลักเกณฑ์การจ่ายเบี้ยยังชีพผู้สูงอายุขององค์กรปกครองส่วนท้องถิ่น พ.ศ. 2552 ซึ่งแก้ไขเพิ่มเติม (ฉบับที่ 2) พ.ศ. 2560 และระเบียบกระทรวงมหาดไทยว่าด้วยหลักเกณฑ์การจ่ายเบี้ยความพิการขององค์การปกครองส่วนท้องถิ่น พ.ศ. 2553 ซึ่งแก้ไขเพิ่มเติม (ฉบับที่ 2) พ.ศ. 2559

 ดังนั้น เพื่อให้ประชาชนที่มาขอรับบริการได้มีความเข้าใจที่ถูกต้องมีแนวทางในการปฏิบัติที่ชัดเจน ซึ่งจะนำไปสู่ความสะดวก รวดเร็ว และถูกต้องในการขอรับบริการในเรื่องด้งกล่าว องค์การบริหารส่วนตำบลบ้านเนิน จึงได้จัดคู่มือการปฏิบัติงานเบี้ยยังชีพ ผู้สูงอายุ ผู้พิการ และผู้ป่วยเอดส์ ขึ้น

 องค์การบริหารส่วนตำบลบ้านเนิน หวังเป็นอย่างยิ่งว่าคู่มือฉบับนี้จะเป็นส่วนหนึ่งที่ทำให้ผู้สูงอายุ คนพิการ และผู้ป่วยเอดส์ มีความเข้าใจที่ถูกต้องถึงสิทธิพึ่งได้รับ และเป็นแนวทางในการปฏิบัติงาน ตลอดจนเป็นเกณฑ์การลดดุลพินิจของเจ้าหน้าที่ในการปฏิบัติงาน เพื่อประโยชน์สูงสุดในการบริการประชาชนต่อไป

งานพัฒนาชุมชน

องค์การบริหารส่วนตำบลบ้านเนิน

**1 มกราคม – 30 พฤศจิกายน ของทุกปี**

**เป็นวันรับขึ้นทะเบียนผู้สูงอายุ และคนพิการ**

**ผู้สูงอายุ**

**คุณสมบัติของผู้มีสิทธิขึ้นทะเบียนรับเงินเบี้ยยังชีพผู้สูงอายุ**

1. มีสัญชาติไทย

2. มีภูมิลำเนาอยู่ในเขตตำบลบ้านเนิน และตำบลบ้านกลาง (ตามทะเบียนบ้าน)

3. เป็นผู้ที่มีอายุ 60 ปี บริบูรณ์ในปีถัดไป (ปัจจุบันอายุ 59 ปี บริบูรณ์ และต้องเกิดก่อน 1 ตุลาคม)

4. ไม่เป็นผู้ได้รับสวัสดิการหรือสิทธิประโยชน์อื่นใดจากหน่วยงานของรัฐ รัฐวิสาหกิจหรือองค์กรปกครองส่วน

 ท้องถิ่น ได้แก่ ผู้รับเงินบำนาญ เบี้ยหวัด บำนาญพิเศษ หรือเงินอื่นใดในลักษณะเดียวกัน ผู้สูงอายุที่อยู่ใน

 สถานสงเคราะห์ของรัฐหรือองค์กรปกครองส่วนท้องถิ่น ผู้ได้รับเงินเดือน ค่าตอบแทนรายได้ประจำ หรือ

 องค์กรปกครองส่วนท้องถิ่นจัดให้เป็นประจำ ยกเว้นผู้พิการและผู้ป่วยเอดส์ตามระเบียบ

 กระทรวงมหาดไทยว่าด้วยการจ่ายเงินสงเคราะห์เพื่อการยังชีพขององค์กรปกครองส่วนท้องถิ่น

หมายเหตุ : กรณีได้รับเบี้ยยังชีพผู้สูงอายุอยู่แล้ว และได้ย้ายเข้ามาในพื้นที่ตำบลบ้านเนินและบ้านกลาง

 จะต้องมาขึ้นทะเบียนที่ องค์การบริหารส่วนตำบลบ้านเนินอีกครั้งหนึ่งภายในวันที่ 1 มกราคม –

 30 พฤศจิกายน ของทุกปี

**ผู้พิการ**

ตรวจสอบดูคุณสมบัติของตัวเอง ตามรายการดังนี้

1. มีสัญชาติไทย

2. มีภูมิลำเนาอยู่ในเขตตำบลบ้านเนินและตำบลบ้านกลาง

3. มีบัตรประจำตัวคนพิการตามกฎหมายว่าด้วยการส่งเสริมคุณภาพชีวิตคนพิการ

4. ไม่เป็นบุคคลซึ่งอยู่ในความอุปการะของสถานสงเคราะห์ของรัฐ



\* กรณีได้รับเบี้ยยังชีพคนพิการอยู่แล้วและได้ย้ายเข้ามาในพื้นที่ตำบลบ้านเนิน และตำบลบ้านกลาง

 จะต้องมาขึ้นทะเบียนที่ องค์การบริหารส่วนตำบลบ้านเนิน อีกครั้งหนึ่งภายในวันที่ 1 มกราคม – 30

 พฤศจิกายน ของทุกปี

**ขั้นตอนการขึ้นทะเบียนเพื่อรับเบี้ยยังชีพผู้สูงอายุ**

**ยื่นเอกสาร หลักฐาน กรอกแบบฟอร์ม**

**“แบบคำขอลงทะเบียนรับเงินเบี้ยยังชีพผู้สูงอายุ”**

- บัตรประจำตัวประชาชน หรือบัตรอื่นที่ออกโดยหน่วยงานของรัฐที่มีรูปถ่าย พร้อมสำเนา

- ทะเบียนบ้าน พร้อมสำเนา

- สมุดบัญชีเงินฝากธนาคาร พร้อมสำเนา (เฉพาะหน้าที่แสดงชื่อ และเลขที่บัญชี) สำหรับกรณีที่ผู้ขอรับเงิน

 เบี้ยยังชีพผู้สูงอายุประสงค์ขอรับเงินเบี้ยยังชีพผู้สูงอายุผ่านธนาคาร

หมายเหตุ : ในกรณีผู้สูงอายุที่ไม่สามารถมาลงทะเบียนด้วยตนเอง อาจมอบอำนาจให้ผู้อื่นเป็นผู้ยื่นคำขอรับ

 เบี้ยยังชีพผู้สูงอายุได้ โดยให้ผู้รับมอบอำนาจติดต่อที่ อบต.บ้านเนิน พร้อมสำเนาบัตรประจำตัว

 ประชาชนของผู้รับมอบอำนาจ

**ขอรับแบบคำขอขึ้นทะเบียนผู้สูงอายุ**

**และยื่นเอกสารประกอบได้ที่งานพัฒนาชุมชน**

**องค์การบริหารส่วนตำบลบ้านเนิน อำเภอเชียรใหญ่ จังหวัดนครศรีธรรมราช**

**ขั้นตอนการขึ้นทะเบียนเพื่อรับเบี้ยยังชีพคนพิการ**

**ยื่นเอกสาร หลักฐาน กรอกแบบฟอร์ม**

**“แบบคำขอลงทะเบียนรับเงินเบี้ยยังชีพคนพิการ”**

- บัตรประจำตัวคนพิการตามที่กฎหมายว่าด้วยการส่งเสริมคุณภาพชีวิตคนพิการฉบับจริง พร้อมสำเนา

- ทะเบียนบ้าน พร้อมสำเนา

- สมุดบัญชีเงินฝากธนาคาร พร้อมสำเนา (เฉพาะหน้าที่แสดงชื่อ และเลขที่บัญชี) สำหรับกรณีที่ผู้ขอรับเงิน

 เบี้ยยังชีพคนพิการประสงค์ขอรับเงินเบี้ยยังชีพผู้สูงอายุผ่านธนาคาร

หมายเหตุ : ในกรณีคนพิการไม่สามารถมาลงทะเบียนด้วยตนเอง อาจมอบอำนาจเป็นลายลักษณ์อักษรให้

 ผู้ดูแลคนพิการยื่นคำขอแทน แต่ต้องนำหลักฐานของคนพิการและคนดูแลคนพิการไปแสดงต่อ

 เจ้าหน้าที่ด้วย คนพิการที่เป็นผู้สูงอายุสามารถลงทะเบียนเพื่อขอรับเบี้ยยังชีพผู้สูงอายุได้ด้วย

**ขอรับแบบคำขอขึ้นทะเบียนคนพิการ**

**และยื่นเอกสารประกอบได้ที่งานพัฒนาชุมชน**

**องค์การบริหารส่วนตำบลบ้านเนิน อำเภอเชียรใหญ่ จังหวัดนครศรีธรรมราช**

**คำชี้แจง**

 ผู้สูงอายุ/คนพิการ ที่มีสิทธิรับเงินเบี้ยยังชีพอยู่แล้วในพื้นที่อื่น ภายหลังได้ย้ายทะเบียนบ้านเข้ามาอยู่ในพื้นที่ตำบลบ้านเนิน และตำบลบ้านกลาง ให้มาแจ้งขึ้นทะเบียนเพื่อขอรับเงินเบี้ยยังชีพต่อ องค์การบริหารส่วนตำบลบ้านเนิน แต่สิทธิในการรับเงินยังจะคงอยู่ที่เดิมจนสิ้นปีงบประมาณ เช่น

 นาง ก. รับเงินเบี้ยยังชีพอยู่ อบต. กุ๊กไก่ ภายหลังได้แจ้งย้ายที่อยู่มาอยู่ในพื้นที่ตำบลบ้านเนิน ในวันที่ 20 กรกฎาคม 2562 นาง ก. ต้องมาขึ้นทะเบียนใหม่ที่ อบต.บ้านเนิน ภายในวันที่ 30 พฤศจิกายน 2562 แต่นาง ก. จะยังคงรับเบี้ยยังชีพที่ อบต.กุ๊กไก่ อยู่จนถึงเดือน กันยายน 2562 และมีสิทธิรับเงินเบี้ยยังชีพผู้สูงอายุที่ อบต.บ้านเนินในเดือนตุลาคม 2562 เป็นต้นไป

**ประกาศรายชื่อ ผู้มีสิทธิรับเงิน**

**เบี้ยยังชีพผู้สูงอายุและคนพิการ**

ให้ผู้ที่มายื่นคำขอรับเบี้ยยังชีพ มาตรวจสอบ รายชื่อตามประกาศที่บอร์ดประชาสัมพันธ์ ณ ที่ทำการองค์การบริหารส่วนตำบลบ้านเนิน ภายในวันที่ 15 มกราคม ของทุกปี (นับจากวันสิ้นสุดกำหนด การยื่นขอขึ้นทะเบียน วันที่ 30 พฤศจิกายน ของทุกปี)

การจ่ายเบี้ยยังชีพผู้สูงอายุและคนพิการ

 องค์การบริหารส่วนตำบลบ้านเนินจะดำเนินการเบิกจ่ายเงินให้กับผู้สูงอายุและคนพิการที่มาขึ้นทะเบียนไว้แล้ว โดยจะเริ่มตั้งแต่เดือนตุลาคมปีถัดไป โดยจะจ่ายเป็นเงินสด หรือโอนเข้าบัญชีธนาคารตามที่ผู้สูงอายุและคนพิการได้แจ้งความประสงค์ไว้

กำหนดวันจ่ายเงินเบี้ยยังชีพ ภายในไม่เกินวันที่ 10 ของเดือนทุกเดือน

(ตามความเหมาะสม)

**ช่องทางการรับเงินเบี้ยยังชีพ**

ตามจุดที่ได้แจ้งไว้ เช่น งานพัฒนาชุมชน สำนักงานปลัดองค์การบริหารส่วนตำบลบ้านเนิน หรือที่ทำการกำนัน ผู้ใหญ่บ้านทุกหมู่บ้าน หรือ ขึ้นอยู่กับความเหมาะสมโดยจะมีการแจ้งให้ทราบล่วงหน้า

โอนเข้าบัญชีธนาคารในนามผู้สูงอายุ , คนพิการ หรือ

ผู้รับมอบอำนาจ

รับเงินสดในนามผู้สูงอายุ , คนพิการ

หรือผู้รับมอบอำนาจ

การคำนวณเงินเบี้ยยังชีพแบบขั้นบันได

สำหรับผู้สูงอายุ

 จำนวนเงินเบี้ยยังชีพต่อเดือนที่ผู้สูงอายุจะได้รับในปัจจุบัน (ปี 2562) การจ่ายเงินเบี้ยยังชีพให้แก่ผู้สูงอายุ คิดในอัตราเบี้ยยังชีพแบบขั้นบันไดแบบ “ขั้นบันได” หมายถึง การแบ่งช่วงอายุของผู้สูงอายุออกเป็นช่วง ๆ หรือเป็นขั้น ขึ้นไปเรื่อย ๆ โดยเริ่มตั้งแต่อายุ 60 ปี

โดยคำนวณตามปีงบประมาณ

มิใช่ปีปฏิทิน และไม่มีการเพิ่มของอายุระหว่างปี

ตามรางคำนวณเงินเบี้ยยังชีพรายเดือน

สำหรับผู้สูงอายุ

(แบบขั้นบันได)

|  |  |  |
| --- | --- | --- |
| ขั้น | ช่วงอายุ (ปี) | จำนวนเงิน (บาท) |
| ขั้นที่ 1 | 60 – 69 ปี | 600 |
| ขั้นที่ 2 | 70 – 79 ปี | 700 |
| ขั้นที่ 3 | 80 – 89 ปี | 800 |
| ขั้นที่ 4 | 90 ปี ขึ้นไป | 1,000 |

วิธีคำนวณอายุของผู้สูงอายุ

 การนับอายุว่าจะอยู่ในขั้นที่เท่าไหร่ ให้นับ ณ วันที่ 30 กันยายนของทุกปีเท่านั้น เช่น

1. นาง ก. เกิด 30 กันยายน 2493 ณ วันที่ 30 กันยายน 2562 นาง ก. จะอายุ 70 ปี หมายความว่า นาง ก. จะได้รับเงินเบี้ยยังชีพเดือนละ 700 บาท ให้เดือนตุลาคม 2561 (ปีงบประมาณ 2562)

2. นาง ข. เกิด 1 ตุลาคม 2493 ณ วันที่ 30 กันยายน 2562 นาง ข. จะอายุ 69 ปี หมายความว่า นาง ข. จะได้รับเงินเบี้ยยังชีพเดือนละ 600 บาท เท่าเดิม จนกว่าจะถึงรอบปีถัดไป

\*\*\* การนับรอบปีงบประมาณ คือ 1 ตุลาคม – 30 กันยายน เช่น

 ปีงบประมาณ 2561 จะเริ่มตั้งแต่ 1 ตุลาคม 2560 – 30 กันยายน 2561

 ปีงบประมาณ 2562 จะเริ่มตั้งแต่ 1 ตุลาคม 2561 – 30 กันยายน 2562

การสิ้นสุดการรับเบี้ยยังชีพ

1. ตาย

2. ย้ายภูมิลำเนาไปนอกเขต อบต.บ้านเนิน

3. แจ้งสละสิทธิการขอรับเงินเบี้ยยังชีพ

4. ขาดคุณสมบัติ

หน้าที่ของผู้รับเบี้ยยังชีพผู้สูงอายุ และคนพิการ

 1. ตรวจสอบรายชื่อของตัวเอง

 2. กรณีผู้รับเบี้ยยังชีพ หรือผู้รับมอบอำนาจ แจ้งรับเป็นเงินสดต้องมารับเงินให้ตรงตาม

 วัน เวลา ที่กำหนด

3. เมื่อย้ายภูมิลำเนาจาก อบต.บ้านเนิน ไปอยู่ภูมิลำเนาอื่นต้องแจ้งข้อมูลเพื่อให้

 อบต.บ้านเนิน ได้รับทราบ

4. ให้ผู้ที่รับเบี้ยยังชีพผู้สูงอายุและคนพิการต้องรายงานตัวแสดงตน หรือรับรองการมีชีวิต

 อยู่ต่อ อบต.บ้านเนิน ระหว่างวันที่ 1-5 ตุลาคม ของทุกปี หรือ อบต.บ้านเนินกำหนด

5. กรณีตาย ให้ผู้ดูแลหรือญาติของผู้สูงอายุ หรือคนพิการของผู้รับเงินเบี้ยยังชีพแจ้งการ

 ตาย ให้ อบต.บ้านเนิน ได้รับทราบ (พร้อมสำเนามรณะบัตร) ภายใน 7 วัน

**ขั้นตอนการขอบัตรประจำตัวคนพิการ**

1. ไปพบแพทย์เฉพาะทางที่โรงพยาบาล เพื่อวินิจฉัยและออกเอกสารรับรองความพิการ

2. ดำเนินการทำบัตรประจำตัวคนพิการได้ที่ สำนักงานพัฒนาสังคมและความมั่นคงของมนุษย์จังหวัดนครศรีธรรมราช (ศาลากลางจังหวัด) หรือที่ อบต.บ้านเนิน โดยใช้เอกสารดังต่อไปนี้

 2.1. เอกสารรับรองความพิการที่รับรองโดยแพทย์เฉพาะทาง (ตัวจริง)

 2.2. รูปถ่ายคนพิการ ขนาด 1 นิ้ว จำนวน 2 รูป

 2.3. สำเนาทะเบียนบ้าน จำนวน 1 ฉบับ

 2.4. สำเนาบัตรประจำตัวประชาชน จำนวน 1 ฉบับ

 2.5. ถ้าคนพิการมีผู้ดูแล ให้นำสำเนาบัตรประจำตัวประชาชน และสำเนาทะเบียนบ้านของผู้ดูแลคนพิการ จำนวนอย่างละ 1 ฉบับ

3. กรณีบุคคลอื่นที่ไม่ใช่คนพิการ และผู้ดูแลคนพิการมาติดต่อขอทำบัตรประจำตัวคนพิการ ในนำหลักฐาน ตามข้อ 2.4 – 2.5 มาด้วย

**การต่ออายุบัตรประจำตัวคนพิการ**

 การดำเนินการต่ออายุบัตรประจำตัวคนพิการ สามารถต่อได้ที่ สำนักงานพัฒนาสังคมและความมั่นคงของมนุษย์จังหวัดนครศรีธรรมราช (ศาลากลางจังหวัด) หรือที่ อบต.บ้านเนิน โดยใช้เอกสารอังต่อไปนี้

 1. สมุด/บัตรประจำตัวคนพิการเล่มเดิม

 2. รูปถ่าย ขนาด 1 นิ้ว จำนวน 1 รูป

 3. สำเนาบัตรประจำตัวประชาชนและสำเนาทะเบียนบ้านอย่างละ 1 ฉบับ

 4. หลักฐานผู้ดูแลคนพิการมีผู้ดูแล ใช้สำเนาบัตรประจำตัวประชาชน และสำเนาทะเบียนบ้าน อย่างละ 1 ฉบับ

 5. กรณีบุคคลอื่นที่ไม่ใช่คนพิการ และผู้ดูแลคนพิการมาติดต่อขอต่ออายุบัตรประจำตัวคนพิการให้นำหลักฐานตามข้อ 3-4 มาด้วย

**การเปลี่ยนผู้ดูแลคนพิการ**

 การดำเนินการเปลี่ยนผู้ดูแลคนพิการ สามารถติดต่อได้ที่ สำนักงานพัฒนาสังคมและ

 ความมั่นคงของมนุษย์จังหวัดนครศรีธรรมราช (ศาลากลางจังหวัด) หรือที่ อบต.บ้านเนิน โดย

 ใช้เอกสารดังต่อไปนี้

 1. สมุด/บัตรประจำตัวคนพิการเล่มเดิม

 2. สำเนาบัตรประจำตัวประชาชนและสำเนาทะเบียนบ้านอย่างละ 1 ฉบับ

 3. หลักฐานผู้ดูแลคนพิการคนเดิม ใช้สำเนาบัตรประจำตัวประชาชน และสำเนา

 ทะเบียนบ้าน อย่างละ 1 ฉบับ

 4. หลักฐานผู้ดูแลคนพิการคนใหม่ ให้สำเนาบัตรประจำตัวประชาชน และสำเนา

 ทะเบียนบ้าน อย่างละ 1 ฉบับ

 5. หนังสือรับรองการเป็นผู้ดูแลคนพิการ

 6. สำเนาบัตรประจำตัวข้าราชการผู้ผู้รับรอง จำนวน 1 ฉบับ (กำนัน ผู้ใหญ่บ้าน

 ส.อบต. หรือ ข้าราชการ ระดับ 3 ขึ้นไป)

**ข้อเสนอแนะสำหรับการยื่นคำร้องเพื่อขอรับเงินเบี้ยยังชีพผู้ป่วยเอดส์**

1. ผู้ป่วยเอดส์มีสิทธิได้รับเงินสงเคราะห์เบี้ยยังชีพผู้ป่วยเอดส์ต้องมีใบรับรองแพทย์ซึ่งออกให้โดยสถานพยาบาลของรัฐ ยืนยันว่าป่วยเป็นโรคเอดส์จริง

2. ผู้ป่วยเอดส์ต้องมีภูมิลำเนาอยู่ในเขตองค์การบริหารส่วนตำบลบ้านเนิน

3. การยื่นคำร้องขอรับเบี้ยยังชีพผู้ป่วยเอดส์ สามารถยื่นคำร้องได้ที่ งานพัฒนาชุมชน องค์การบริหารส่วนตำบลบ้านเนิน โดยนำหลักฐานมาเพื่อประกอบการยื่นดังนี้

 3.1. ใบรับรองแพทย์ซึ่งออกให้โดยสถานพยาบาลของรัฐยืนยันว่าเป็นโรคเอดส์จริง

 3.2. บัตรประจำตัวประชาชนฉบับจริง (พร้อมสำเนา)

 3.3. ทะเบียนบ้านฉบับจริง (พร้อมสำเนา)

4. กรณีที่ผู้ป่วยเอดส์ไม่สามารถเดินทางมายื่นคำขอรับการสงเคราะห์ด้วยตนเองได้จะมอบอำนาจให้ผู้อุปการะมาดำเนินการแทนได้

5. กรณีผู้ป่วยเอดส์ เป็นผู้สูงอายุหรือคนพิการ หรือเป็นทั้งผู้สูงอายุและคนพิการ สามารถดำเนินการได้ทั้งหมด

6. กรณีผู้ป่วยเอดส์ได้รับเบี้ยยังชีพผู้ป่วยเอดส์แล้ว ต่อมาได้ย้ายภูมิลำเนา (ย้ายชื่อในทะเบียนบ้าน) ไปอยู่ในเขตองค์กรปกครองส่วนท้องถิ่นอื่น ผู้ป่วยเอดส์ต้องดำเนินการยื่นคำร้องขอรับเบี้ยยังชีพผู้ป่วยเอดส์อีกครั้ง ณ องค์กรปกครองส่วนท้องถิ่นที่ย้ายภูมิลำเนาเข้าไปอยู่ใหม่ (เพื่อรับเงินเบี้ยยังชีพผู้ป่วยเอดส์ จากองค์กรปกครองส่วนท้องถิ่นที่ย้ายเข้าไปอยู่ใหม่) ซึ่งถ้าผู้ป่วยเอดส์ไม่ดำเนินการยื่นคำร้องขอรับเบี้ยยังชีพผู้ป่วยเอดส์ อีกครั้ง ณ องค์กรปกครองส่วนท้องถิ่นที่ย้ายภูมิลำเนาเข้าไปอยู่ใหม่ ผู้ป่วยเอดส์จะได้รับเบี้ยยังชีพผู้ป่วยเอดส์ ถึงเดือนที่ย้ายภูมิลำเนา เท่านั้น

7. กรณีคนพิการที่ได้รับเงินเบี้ยยังชีพผู้ป่วยเอดส์เสียชีวิต ผู้ดูแลหรือญาติของผู้ป่วยเอดส์ที่เสียชีวิตต้องแจ้งให้งานพัฒนาชุมชน องค์การบริหารส่วนตำบลบ้านเนินทราบภายใน 7 วัน (พร้อมสำเนามรณะบัตร)

\*\*\*ใบรับรองแพทย์จะต้องระบุว่าป่วยเป็นโรคเอดส์/AIDS เท่านั้น หากระบุว่าป่วยเป็น HIV หรือภูมิคุ้มกันบกพร่องจะไม่เข้าหลักเกณฑ์การรับเงินสงเคราะห์\*\*\*

แผนผังแสดงขั้นตอนและระยะเวลาการปฏิบัติราชการ (การรับขึ้นทะเบียนผู้สูงอายุ)

ยื่นคำขอขึ้นทะเบียนฯ พร้อมเอกสารหลักฐาน

1 นาที/ราย

เสนอคณะกรรมการหรือเจ้าหน้าที่ที่ได้รับมอบหมาย ตรวจสอบคุณสมบัติ

เจ้าหน้าที่ตรวจสอบเอกสารหลักฐาน/สัมภาษณ์/บันทึกข้อมูลเพิ่มเติม 1.5 นาที/ราย

เอกสารสำหรับการขึ้นทะเบียนผู้สูงอายุ

1. สำเนาบัตรประจำตัวประชาชน

2. สำเนาทะเบียนบ้าน

3. ใบมอบอำนาจ (ถ้ามี)

4. สำเนาสมุดบัญชี (กรณีโอนเข้าบัญชี)

เสนอผู้บังคับบัญชา (ผู้บริหาร) 1 นาที/ราย

แจ้งผล/ออกใบรับลงทะเบียนตามแบบคำขอ

1 นาที/ราย

\* ขั้นตอนการรับขึ้นทะเบียนผู้สูงอายุ เดิม 15 นาที/ราย เวลาปฏิบัติงานที่ปรับลด 5-6 นาที/ราย

 หมายเหตุ : รับขึ้นทะเบียนภายในวันที่ 1 มกราคม – 30 พฤศจิกายน ของทุกปี หรือตามระเบียบกำหนด

เจ้าหน้าที่ที่ได้รับการแต่งตั้งรับขึ้นทะเบียนผู้สูงอายุ

แผนผังแสดงขั้นตอนและระยะเวลาการปฏิบัติราชการ (การรับขึ้นทะเบียนผู้พิการ)

ยื่นคำขอขึ้นทะเบียนฯ พร้อมเอกสารหลักฐาน

1 นาที/ราย

เสนอคณะกรรมการหรือเจ้าหน้าที่ที่ได้รับมอบหมาย ตรวจสอบคุณสมบัติ

เจ้าหน้าที่ตรวจสอบเอกสารหลักฐาน/สัมภาษณ์/บันทึกข้อมูลเพิ่มเติม 1.5 นาที/ราย

เอกสารสำหรับการขึ้นทะเบียนผู้พิการ

1. สำเนาบัตรประจำตัวผู้พิการ

2. สำเนาทะเบียนบ้าน

3. ใบมอบอำนาจ (ถ้ามี)

4. สำเนาสมุดบัญชี (กรณีโอนเข้าบัญชี)

เสนอผู้บังคับบัญชา (ผู้บริหาร) 1 นาที/ราย

แจ้งผล/ออกใบรับลงทะเบียนตามแบบคำขอ

1 นาที/ราย

\* ขั้นตอนการรับขึ้นทะเบียนผู้พิการ เดิม 15 นาที/ราย เวลาปฏิบัติงานที่ปรับลด 5-6 นาที/ราย

 หมายเหตุ : รับขึ้นทะเบียนภายในวันที่ 1 มกราคม – 30 พฤศจิกายน ของทุกปี หรือตามระเบียบกำหนด

เจ้าหน้าที่ที่ได้รับการแต่งตั้งรับขึ้นทะเบียนผู้พิการ